钦定古今图书集成/明伦汇编/宫闱典/第131卷 > 苏利涉
## 钦定古今图书集成/明伦汇编/宫闱典/第131卷 > 苏利涉

按《宋史宦者传》：“利涉，字公济。祖保迁，自广州，以阉人
从刘𬬮入朝。利涉初为入内内品。庆历中，卫士之变，
以护卫有劳，赏激加等。英宗为皇子，利涉给事东宫。
及即位，迁东头供奉官，欲以为颍王府都监，力辞。干
当御药院，迁供备库使。帝不豫，侍医药最勤，言辄流
涕。及帝崩，乞与医官同贬，三上表待罪，不许。神宗即”
位，授达州刺史，历内侍押班、副都知，转海州团练使。
仙韶院火，营救甚力，赐袭衣、金带。卒，年六十四，赠奉
国军节度使，谥曰勤僖。利涉尝干当皇城司，循故事，
厢卒逻报不皆以闻。后石得一代之，事无巨细悉以
奏，往往有缘飞语受祸者，人始以利涉为贤。